ส่วนที่ 1 ข้อมูลสรุป

บริษัทและบริษัทย่อย

บริษัท น้ำมันพืชไทย จำกัด (มหาชน) ประกอบธุรกิจผลิตและจำหน่ายน้ำมันถั่วเหลือง
และวัตถุดิบใช้ผสมอาหารสัตว์ เช่น กากถั่วเหลือง ฟูลแฟตซอย เลซิติน ดีฮัล ซอยมีล และ ซอยฮัล
เป็นต้น บริษัทฯมีกำลังการผลิตรวม 4,000 ตันถั่วเหลืองต่อวัน
บริษัทใช้เมล็ดถั่วเหลืองเป็นวัตถุดิบหลักของบริษัทฯ
ซึ่งในปัจจุบันการผลิตเมล็ดถั่วเหลืองในประเทศไม่เพียงพอต่อความต้องการภายในประเทศ
บริษัทฯจึงต้องนำเข้าจากต่างประเทศ
โดยมีสัดส่วนการนำเข้าจากต่างประเทศคิดเป็นประมาณร้อยละ 90 ของปริมาณวัตถุดิบรวมที่ใช้
ผลิตภัณฑ์ของบริษัทฯ สามารถจำแนกได้เป็น 8 ประเภท ดังนี้

-   น้ำมันถั่วเหลืองบรรจุขวด ตรา “องุ่น” เป็นน้ำมันพืชที่ผลิตจากถั่วเหลือง 100%
    ใช้สำหรับปรุงอาหารในครัวเรือน และยังเป็นวัตถุดิบหลักที่สำคัญของอุตสาหกรรมสำเร็จรูปต่าง
    ๆ เช่น อุตสาหกรรมปลากระป๋อง อุตสาหกรรมผลิตน้ำพริกเผา และอื่น ๆ
    เป็นน้ำมันถั่วเหลืองที่ได้รับความไว้วางใจจากผู้บริโภคและอุตสาหกรรมต่าง ๆ เป็นอย่างมาก
    เนื่องจากคุณภาพที่ไม่เป็นไข และให้คุณค่าทางโภชนาการที่ดีต่อสุขภาพ

-   กากถั่วเหลือง เป็นวัตถุดิบหลักที่ต้องใช้เพื่อผลิตอาหารสัตว์ กากถั่วเหลืองของบริษัทฯ
    จำหน่ายภายใต้ชื่อ “ทีวีโอ ไฮโปรมิล”
    เป็นผลิตภัณฑ์ที่ได้รับการยอมรับอย่างกว้างขวางในวงการอุตสาหกรรมการเลี้ยงสัตว์
    เนื่องจากมีคุณภาพสูง สม่ำเสมอและได้มาตรฐาน

-   ฟูลแฟตซอย ภายใต้ชื่อ “ทีวีโอ ฟูลแฟตซอย” เป็นวัตถุดิบใช้ผสมอาหารเพื่อเลี้ยงลูกสุกรและไก่
    ช่วยให้ย่อยง่าย ให้โปรตีนและพลังงานสูง
    อุดมด้วยกรดไขมันไม่อิ่มตัวซึ่งจำเป็นสำหรับสัตว์เลี้ยงชนิดต่าง ๆ
    โดยเฉพาะสัตว์เลี้ยงระยะเล็ก เจริญเติบโตอย่างมีคุณภาพ
    และช่วยเพิ่มการสร้างเนื้อแดงให้มากขึ้นในสัตว์

-   เลซิติน สารสำคัญในอาหารกุ้ง เป็นส่วนผสมในการผลิตอาหารกุ้ง ไก่ หมู ปลา
    เพิ่มความสามารถในการดูดซึมไขมัน คลอเรสเตอรอลในกุ้ง เพื่อนำไปใช้ในการสร้างเปลือก
    ทำให้เพิ่มอัตราการเจริญเติบโตและรอดชีวิต

-   ดีฮัล ซอยมีล เนื้อถั่วเหลืองกะเทาะผิวออกแล้ว ให้โปรตีนและคุณค่าอาหารอื่น ๆ สูงขึ้น
    เหมาะสำหรับสัตว์ที่ต้องการอาหารคุณภาพสูงเพื่อการเติบโตและให้ผลผลิตสูงสุด

-   ข้าวโพดอบ เป็นวัตถุดิบอาหารสัตว์ที่ให้พลังงานสูง
    สามารถใช้แทนปลายข้าวในสูตรอาหารสัตว์สำหรับเลี้ยงสุกรเพื่อลดต้นทุนค่าอาหาร

-   น้ำมันทานตะวัน ผลิตจากเมล็ดทานตะวัน 100% เป็นน้ำมันที่มีกรดไขมันไม่อิ่มตัวสูง
    และมีกรดไลโนเลอิคสูง ซึ่งเป็นกรดไขมันที่มีประโยชน์ต่อร่างกาย
    และปลอดภัยต่อสุขภาพของผู้บริโภค ส่วนใหญ่ใช้ในอุตสาหกรรมผลิตอาหารทะเลส่งออก เช่น
    ทูน่าในน้ำมันทานตะวันบรรจุกระป๋อง

-   กากทานตะวัน เป็นวัตถุดิบอาหารสัตว์ที่ให้โปรตีนและคุณค่าอาหารอื่นๆ
    ทำให้สัตว์มีสุขภาพแข็งแรง ทั้งยังมีไฟเบอร์ซึ่งช่วยในเรื่องระบบขับถ่าย
    สามารถใช้แทนกากถั่วเหลืองในสูตรอาหารสัตว์ได้บางส่วนเพื่อลดต้นทุนค่าอาหาร

บริษัทย่อย

นอกจากนี้บริษัทฯ ยังมีบริษัทย่อย 3 แห่งที่ประกอบธุรกิจ ดังนี้

-   บริษัท พรอดดิจิ จำกัด ดำเนินธุรกิจผลิตและจำหน่ายขวดพลาสติก PET
    เพื่อใช้สำหรับบรรจุอาหาร เครื่องดื่ม รวมถึงน้ำมันพืชของบริษัทฯ
    โดยจำหน่ายให้กับทั้งบริษัทฯและลูกค้าภายนอก

-   บริษัท ไทย เวทเจ็ดเทเบิล ออยล์ อินเตอร์เนชั่นแนล จำกัด เป็นบริษัท Holding Company
    ที่จัดตั้งขึ้นโดยมีวัตถุประสงค์เพื่อเข้าไปลงทุนในบริษัทต่างๆ ในต่างประเทศ

-   บริษัท ไชน่า-ไทย เวทเจ็ดเทเบิล ออยล์ (อู่ฮั่น) จำกัด
    ดำเนินการผลิตและจำหน่ายน้ำมันพืชที่ผลิตจากเมล็ดถั่วเหลือง และเมล็ดเรพซีด
    รวมถึงกากถั่วเหลือง และ กากเรพซีด โดยมีโรงงานตั้งอยู่ที่เมืองอู่ฮั่น มณฑลหู่เป่ย
    ประเทศจีน โดยมีกำลังการสกัดวัตถุดิบ 700 ตัน/วัน และสายการกลั่นน้ำมันพืช 250 ตัน/วัน